
RAPORT DE SPECIALITATE

privind proiectul de hotărâre privind aprobarea încheierii unui acord de cooperare între Municipiul Timișoara și Fundația „Eta2u” 
Având în vedere Referatul de aprobare a proiectului de hotărâre, al Primarului Municipiului Timişoara și proiectul de hotărâre privind aprobarea încheierii unui acord de cooperare între Municipiul Timișoara și  Fundația „Eta2u” .
Facem următoarele precizări:

Fundația „Eta2u”, cu sediul în Sat Ghiroda, Comuna Ghiroda, Calea Lugojului nr.7, județul Timiș, a lansat municipalității o propunere de colaborare, înregistrată cu nr.CDM2020-624/26.11.2020, pentru încheierea  unui parteneriat pentru dezvoltare unui proiect de mediu, centrat  pe calitatea aerului în Timișoara. 
Propunerea vizează realizarea unui serviciu de monitorizare a calității aerului utilizând stații compacte de monitorizare a calității - senzori electronici, care comunică wireless prin protocolul LoRaWAN, utilizând rețeaua Fundației „Eta2u” - LoRaTIM și o aplicatie web pentru prezentarea datelor către publicul interesat. 

Serviciul de monitorizare a calității aerului propus va permite colectarea de date, stocarea acestora, dar și transmiterea și afișarea acestora în timp real, cu o frecventă stabilită, într-un portal  accesibil și ușor de înțeles pentru utilizatorii interesați. Soluția tehnică propusă are la bază tehnologia IoT, infrastructura de transmitere de date folosind o arhitectură bazată pe protocolul LoRaWANTM.  
Inițiativa de cooperare se integrează în actualul curent european. Informațiile disponibile  pe portalul Agenției Europene pentru Mediu  https://www.eea.europa.eu/, subliniază că societatea civilă și cetățenii pot să joace un rol important ca promotori ai măsurilor de îmbunătățirea a calității aerului, având ca sursă de informare o bază de date deschise, în timp real. O astfel de abordare ar permite  deciziile fundamentate pe date și informații privind calitatea aerului și adoptarea de măsuri, astfel încât administrația publică locală să poată interveni imediat printr-un set de acțiuni concrete. 
Interesul crescut al cetățenilor pentru calitatea aerului pe care îl respiră este demonstrat prin inițiativele europene care au fost intitulate „citizen science”.   
De asemenea, acțiunile și politicile locale, regionale sau europene care au ținte de îmbunătățire a calității aerului sunt tot mai numeroase.  Reducerea incidenței îmbolnăvirilor și deceselor care au ca și cauză poluarea aerului  constituie una din Obiectivele de Dezvoltare Durabilă (ODD), mai exact obiectivul care vizează ODD – 3 „Sănătate și bunăstare”, inițiativă aflată în interconexiune cu ODD-11 „Orașe și comunități durabile”.  Progresul în atingerea indicatorilor acestor obiective vor concura la creșterea productivității și reducerea costurilor asociate actului medical pe de o pare dar se vor adresa și unor indicatori ai obiectivelor de dezvoltare durabilă ce vizează schimbările climatice (ODD-13 – „Acțiune climatică”) și  protecția biodiversității (ODD-15-„Viață terestră”). Ca o concluzie, orașele și comunitățile urbane trebuie să parcurgă o etapă de tranziție către o economie cu emisii scăzute de carbon și  către sisteme de producție și consum durabile.  
SITUAȚIA ACTUALĂ PRIVIND CALITATEA AERULUI

Reprezentanții Comisiei în Statele Membre, prin reprezentanții Comisiei în teritoriu,  au emis  Scrisorile de punere în întârziere, publicate pe site-ul http://ec.europa.eu/romania/news/20200514_infrigiment_mediu_ro, din data de 14.05.2020, prin care solicită României să își protejeze populația împotriva poluării aerului.
Referitor la calitatea aerului, Comisia solicită României să respecte cerințele Directivei 2008/50/CE, privind calitatea aerului înconjurător și un aer mai curat în Europa și să măsoare, să informeze publicul și să raporteze în mod fiabil cu privire la gravitatea poluării aerului. În România s-au înregistrat depășiri ale valorilor limită pentru dioxidul de azot (NO2), în aglomerările București, Brașov, Iași, Cluj-Napoca și Timișoara, fiind necesare măsuri corespunzătoare pentru a scurta cât mai mult posibil perioadele de depășire.

Ca urmare, reprezentanții Primăriei Municipiului Timișoara, au purtat o corespondență cu reprezentanții Ministerului Mediului Apelor și Pădurilor,  ultima adresă fiind transmisă Ministerului Mediului Apelor și Pădurilor, în data 20.08.2020, adresă care conține un set de măsuri, prin care se dorește conformarea la valorile limită pentru indicatorul dioxid de azot (NO2).

Reprezentanții Ministerului Mediului Apelor și Pădurilor, au centralizat răspunsurile aglomerărilor București, Brașov, Iași, Cluj-Napoca și Timișoara, care nu au respectat valorile limită pentru dioxidul de azot (NO2), în anii 2014 și 2018, și le-au trimis Comisiei.

Până la această dată, la Primăria Municipiului Timișoara nu s-a înregistrat nici o comunicare ulterioară a Ministerului Mediului Apelor și Pădurilor  referitoare la acest aspect.

Menționăm, că aglomerarea Timișoara a înregistrat depășiri ale poluantului dioxid de azot (NO2), în anul 2018, pentru depășirea valorii limită, pe an calendaristic (valoarea limită este de 40 µg/m3 , conform Legii nr.104/2011 privind calitatea aerului înconjurător).

Depășirile pentru indicatorul dioxid de azot (NO2), pe parcursul anului 2018, transmise de Agenția pentru Protecția Mediului Timiș, au fost înregistrate la stația de trafic  din Calea Șagului-TM1 (45,23 µg/m3) și la stația de trafic  din Calea Aradului- TM5 (41,28 µg/m3).

Conform modificărilor legislative, respectiv Ordinul M.M.A.P. nr.2202/11.12.2020 cu data intrării în vigoare la data de 31.12.2020, impune prin modificarea Anexei nr.1, elaborarea planului integrat de calitate a aerului pentru aglomerarea Timișoara pentru indicatorii NO2/NOx și PM10. Primăria Municipiul Timișoara a solicitat clarificări prin adresa nr.SC2021-1513/21.01.2021 atât Ministerului Mediului, Apelor și Pădurilor cât și Agenției Naționale pentru Protecția Mediului, deoarece Planul de Calitate Aer pentru PM10 este în procedură de avizare la A.N.P.M., iar procedura de elaborare a Planului de Calitate Aer pentru NO2/NOx este  deja demarată la nivelul primăriei. 
Potrivit prevederilor Legii nr.104/2011 privind calitatea aerului înconjurător este obligatorie realizarea în mod continuu a evaluării calităţii aerului pe baza valorilor limită şi a  valorilor de prag, în acord cu standardele naţionale şi  ale Uniunii Europene, în scopul protejării sănătății umane și a mediului ca întreg.

Legislația în domeniu reglementează pe lângă poluanţii monitorizaţi și metodele de măsurare (eg. Metoda gravimetrică, STAS 12341 calitatea aerului. 
Determinarea fracției PM10 de materii sub formă de pulberi în suspensie se face luând în considerare metoda de referință și proceduri de încercare în teren pentru demonstrarea echivalenței cu metoda de măsurare de referință), valorile limită, pragurile de alertă şi de informare. 

Astfel, în conformitate cu legislația națională, cerințele și reglementările europene, în Municipiul Timișoara sunt amplasate 4 stații pentru monitorizare a calității aerului, și anume: 

· 2 stații de trafic (TM-1 și TM-5) situate pe artere de circulație intens traficate – Calea Aradului  și Calea Șagului, care monitorizează poluanții SO2, NO, NO2, NOx, CO, metale grele (Pb, Ni, Cd, As din PM10 gravimetric, PM10 nefelometric și gravimetric și compuși organici volatili (benzen, toluen, etilbenzen, o,m,p˗ xilen)

· 1 stație de fond urban (TM-2), situată pe B-dul C.D. Loga, cu rolul de a măsura calitatea aerului în zona urbană, precum și expunerea populației la poluare, care monitorizează poluanții SO2, NO, NO2, NOx, CO, O3, PM2,5 nefelometric și gravimetric și compuși organici volatili (benzen, toluen, etilbenzen, o,m,p˗ xilen) și parametri meteorologici.

· 1 stație industrială (TM-4) situată pe strada Iosif Bulbuca, în apropierea zonei industriale, care monitorizează poluanții SO2, NO, NO2, NOx, CO, O3, PM10 nefelometric și compuși organici volatili (benzen, toluen, etilbenzen, o,m,p˗ xilen) și parametri meteorologici.

Stațiile de monitorizare a calității aerului efectuează măsurători continue, iar datele privind calitatea aerului în fiecare staţie, colectată de RNMCA sunt transmise printr-un panou de informare a publicului, amplasate în zona centrală a municipiul Timișoara. Putând fi accesate și on-line, pe pagina web www.calitateaer.ro, care furnizează în timp real  parametrii de calitate a aerului, valorile măsurate fiind actualizate la fiecare oră.

SCURTĂ PRIVIRE ISTORICĂ PRIVIND CALITATEA AERULUI PENTRU POLUANTUL PM10 – date validate de APM Timiș:
Legislaţia în vigoare privind calitatea aerului înconjurător, prevede pentru indicatorul particule în suspensie PM10, un număr de maxim 35 de depăşiri/an calendaristic la fiecare dintre cele două staţii de monitorizare a calităţii aerului, de tip trafic - TM1 din Calea Şagului şi TM5 din Calea Aradului, staţii fixe care fac parte din Reţeaua Naţională de Monitorizare a Calităţii Aerului (RNMCA). 

În perioada 2010-2020,  situația depășirilor la indicatorul PM10 a fost:
	Anul
	Număr depăşiri PM10

	
	Staţia TM1
din Calea Şagului
	Staţia TM5
din Calea Aradului

	2010
	51
	40

	2011
	64
	56

	2012
	14
	24

	2013
	7
	23

	2014
	4
	28

	2015
	20
	24

	2016
	10
	22

	2017
	26
	33

	2018
	31
	21

	2019
	12
	11

	2020
	3
	11


Depăşirile valorilor limită şi/sau ale valorilor ţintă, și aici amintim sursele liniare de poluare, sunt cauzate în principal de:

· Traficul auto (în special în zona centrală și pe arterele principale de trafic), 
· Activitatea necorespunzătoare în șantiere, 

· Insuficienta salubrizare a unor zone (determinată și de parcarea de-a lungul străzii, care face imposibilă salubrizarea mecanizată în special la rigolă), 
· Sisteme individuale poluante de încălzire rezidențială, 
· Arderea necontrolată a unor deșeuri vegetale sau chiar arderea de deșeuri în locuințe pentru încălzirea pe timpul iernii sau prepararea hranei.  

Aceste depășiri sunt la rândul lor favorizate de unele condiții meteorologice (calm atmosferic ori ceaţa care favorizează  acumularea noxelor la suprafaţa solului, determinând înregistrarea concentraţiilor ridicate de poluanţi).
Obiectivul general al acordului de colaborare este realizarea realizarea serviciu de monitorizare a calității aerului utilizând stații compacte de monitorizare a calității - senzori electronici, care comunică wireless prin protocolul LoRaWAN, utilizând rețeaua Fundației „Eta2u” - LoRaTIM și o aplicatie web pentru prezentarea datelor către publicul interesat.
Direcția de Mediu a propus un număr de 15 locații, iar societatea civilă a propus completarea listei cu încă un punct de monitorizare în zona Companiei „Continental Automotive Products” S.R.L. Senzorii se vor amplasa în intersecții, în care există posibilitatea montării și racordării la rețeaua de alimentare cu energie electrică.  Aceste amplasamente au fost verificate din acest punct de vedere de către reprezentanții Biroului Rețele Electrice, Iluminat, Rețele de Comunicare din cadrul Serviciului Energetic și Monitorizarea  Serviciilor de Interes Public.
Principalele obiective ale acordului de cooperare

Prin acordul de cooperare se propune realizarea unui serviciu de monitorizare a calității aerului în 16 puncte, pentru următorii parametrii: 
· Date meteo: temperatura, umiditate relativă (UR), 
· Concentrații ale poluantului  PM2.5 și PM10, exprimate în micrograme/metru cub (µg/m3).
Principalele obiective ale acordului sunt:

· Informarea rapidă și constantă a populației municipiului Timișoara și a autorității publice locale cu privire la statusul calității aerului în Timișoara, prin intermediul unei rețele de senzori electronici;
· Reducerea timpilor de indentificare a situaților de depășire a valorilor limită admise pentru poluanții PM2,5 și PM10, și pe cale de consecință, a timpilor necesari pentru investigarea surselor de poluare responsabile. Reducerea acestor timpi va fi realizată atât prin frecvența de actualizare a datelor, cât și prin granularitatea Rețelei de Monitorizare, dată de punctele multiple în care vor fi montate stațiile de monitorizare;
· Crearea unui istoric extins al parametrilor de mediu din punctele de colectare a datelor, pentru a înțelege tendințele de creștere sau descreștere a unor valori, corelate cu acțiunile, respectiv măsurile întreprinse;
· Stimularea interesul cetățenilor pentru calitatea aerului prin dezvoltarea unor inițiative locale de tipul „citizen science” și chiar a implicării active a populației pentru mărirea rețelei de monitorizare;

· Îmbunătățirea imaginii și percepției cetățenilor referitor la măsurile de îmbunătățire a calității aerului luate de către autoritatea publică locală și;
· Promovarea unui comportament pro-mediu și pro-climă  al cetățenilor municipiului  Timișoara;

Condițiile tehnice necesare implementării proiectului:

Din datele puse la dispoziție de Fundația „Eta2u”, propune implementarea în comun a  unui serviciu de monitorizare a calității aerului, prin utilizarea unor stații compacte - senzori electronici (proprietatea fundației), care comunică wireless prin protocolul LoRaWAN, utilizând rețeaua Fundației „Eta2u” – LoRaTIM. Prezentarea datelor pentru public se va realiza printr-o aplicație web. 
În ceea ce privește consumurile de energie, consumul lunar de energie electrică al unui dispozitiv de monitorizare  este de aproximativ 1.6 kWh/lună.
Un dispozitiv de măsurare are dimensiunile: 121mm x 171mm x 55mm, cântărește aproxmativ 0,5 kg., iar împreună cu sursa de alimentare are greutatea de 1 kg, sensorii externi având protecție IP21.
Ca recomandare generală de amplasare a senzorilor, pentru acuratețea măsurătorilor se recomandă instalarea în locuri fără expunere directă la soare și/sau la intemperii, precum și amplasarea dispozitivelor la o înălțime de 2.5 - 5m față de sol cu diponibiltatea alimentării de la rețeaua de curent alternativ din imediata vecinătate.

Obligațiile părților în cadrul proiectului:

Ambele părţi se obligă să colaboreze şi să susţină derularea acordului prin furnizarea de expertiză, resurse umane și financiare pentru activităţile de care sunt responsabile, stabilite prin prezentul acord.

Primăria Municipiului Timișoara prin personalul de specialitate desemnat din cadrul aparatului de specialitate al primarului, împreună cu reprezentanții Fundației „Eta2u” vor elabora de comun acord un grafic de desfășurare a lucrărilor, propunerea noastră fiind de 15 zile de la data semnării prezentului acord.
De asemenea, primăria prin personalul de specialitate desemnat din cadrul Direcției de Mediu și Direcția Generală Drumuri, Poduri, Parcaje și Rețele de Utilități, împreună cu reprezentanții Fundației „Eta2u” vor evalua condițiile tehnice de operaționalizare a rețelei de monitorizare, posibilitățile de montare și alimentare cu energie electrică, în vederea efectuării unui deviz estimativ privind cheltuielile de montare și racordare la rețeaua de energie electrică a stațiilor de monitorizare;
Instalarea, montarea stațiilor de monitorizare și racordarea la rețeaua electrică se va realiza prin  grija Primăriei Municipiului Timișoara prin prestatorii de servicii cu care există încheiate contracte, în prezența și cu suportul acordat de specialiștii desemnați din cadrul Fundației „Eta2u”.
În data de 29.01.2021, Fundația „Eta2u” a solicitat  în mod expres Primăriei Municipiului Timișoara preluarea ȋn custodie a stațiilor  de monitorizare ȋn vederea asigurǎrii avizelor necesare instalǎrii lor.

Obligații asumate de Fundația „eta2u”:
· Fundația „Eta2u” va pune la dispozitia municipalității accesul gratuit la serviciul de monitorizare, format din: 16 stații de monitorizare a calității aerului, rețeaua LoRaTIM – rețea de comunicații pentru senzori, care utilizează protocolul LoRaWAN, aplicația web pentru prezentarea datelor către publicul interesat, împreună cu un API (Application Programming Interface) dedicat pentru preluarea datelor din aplicație în alte platforme web. 
· Primăria Municipiului Timișoara a solicitat Fundației „Eta2u” suportul tehnic pentru utilizarea aplicației web;
· În caz de nevoie, prin grija Fundației „Eta2U”, rețeaua LoRaTIM va putea fi extinsă prin suplimentarea numărului de stații de baza LoRaWAN, pentru a asigura acoperirea tuturor punctelor de amplasare agreate. Locațiile pentru stațiile de baza LoRaWAN suplimentare vor fi discutate și stabilite de comun acord între părți. 
Condițiile de performanță asigurați vor fi:

· Serviciul de monitorizare va asigura un flux constant de date, de la stațiile de monitorizare la aplicația web pentru prezentarea datelor privind calitatea aerului către publicul interesat;
· Stațiile de monitorizare vor transmite datele colectate, automat, la intervale de timp prestabilite de către părți.
· Transmisia datelor se va face radio, în banda de 868 MHz, banda de frecvență liberă, alocată pentru mediile industriale, știntiifice și medicale pe spațiul Uniunii Europene.
· Datele vor fi afișate cu o frecvență orară în aplicatia web, fiind calculat și Indicele de Calitatea a Aerului (denumit in continuare ICA) pe baza metodologie Common Air Quality Index, adaptate pentru a stabili ICA doar pe baza PM2.5 și PM10.

Privitor la Indicele de Calitate a Aerului  - ICA – acesta a folosit  Common Air Quality Index (CAQI) - Indicele global de calitate a aerului - se determină în baza valorilor limită stabilite pentru poluanții considerați, ținându-se cont de: media orară sau maxima orară înregistrată pentru NO2, O3 și SO2, media zilnică ajustată pentru PM10 și PM2,5 și media mobilă pe 8 ore sau valoarea maximă a mediei mobile pe 8 ore pentru CO. Calitatea aerului este stabilită în funcție de gradul de poluare, de la foarte scăzută la foarte ridicată.  CAQI este un instrument de evaluare a calității aerului care este utilizat în Europa din anul 2006, fiind susținut și încurajat de către Agenția Europeană de Mediu (European Environment Agency)  în scopul informării publicului interesat, fiind menită să atragă atenția asupra poluării urbane, a surselor de poluare dar și asupra potențialelor efecte asupra sănătății, generate de efectele combinate ale diferiților poluanți atmosferici, expunere care determină  o incidență ridicată în bolile cardiovasculare și ale sistemului respirator.

Condițiile tehnice și funcționale ale serviciului vor fi, după cum urmează:
· Serviciul de monitorizarea va comunica datele colectate prin intermediul protocolului LoRaWAN. Stațiile de monitorizare vor transmite periodic datele colectate în rețeaua LoRaTIM, datele fiind procesate, stocate și afișate într-o aplicatie web publică. 
· Accesul la aceste date nu va fi îngrădit, pentru cei interesați va fi pus la dispoziție un API prin care datele vor putea fi partajate în timp real către alte platforme și/sau servicii. 
· Fundația va facilita accesul la date, prin API, pe baza de cerere scrisă (corespondență electronică, prin e-mail)

· Aplicaţia va avea o interfaţă prietenoasă și va prezenta prin intermediul unei hărți interactive fiecare punct monitorizat, împreună cu mediile orare curente. 
· Pentru fiecare punct monitorizat, va exista o pagină de detaliu, în care vor putea fi consultate datele istorice sub forma de grafice interactive. Paginile de detaliu vor prezenta și date referitoare la cele mai mici valori înregistrate, respectiv cele mai mari depășiri ale valorilor limită înregistrate, numărul de zile de monitorizare și date informative ale parametrilor monitorizați.

· Stațiile de monitorizare vor necesita alimentare, convențională, la 230V.  Pentru fiecare locație de monitorizare va fi necesară o singură stație cu senzorii aferenți, alimentată prin racordare la rețeaua de energie electrică, la 230V.

În ceea ce priveșe folosirea rețelei LoRaTIM și a aplicației, Fundația „Eta2u” va asigura suportul necesar pentru configurarea și asigurarea funcționării transmisiei parametrilor monitorizați către o aplicație găzduită în regim de software-as-a-service. De asemenea, va pune la dispoziția municipalității și resursele adiționale necesare funcționării proiectului: acces în infrastructura LoRaTIM, acces și utilizare a network-server-ului necesar funcționării soluției cât și dezvoltarea și preconfigurarea aplicației de monitorizare și raportare a datelor, conform cu specificațiile din propunerea de colaborare.
Rețeaua LoRaTIM va putea fi utilizată de executivul Primăriei Municipiului Timișoara și pentru alte proiecte ale municipalității care vizează  inițiativele „Smart cities and communities” – „Orașe și comunități inteligente”, cele legate de eficiență energetică: contorizare energie termică (>10.000 abonați), apă caldă (>10.000 abonați), transport: locuri de parcare (câteva mii), monitorizare consumuri electrice (în clădiri/spații publice, tronsoane de rețea de iluminat public).
Obligațiile asumate de Municipiul Timișoara:

· Municipiul Timișoara va asigurara locațiile de instalare ale senzorilor electronici, montarea și alimentarea la sursele de alimentare pentru stațiile de monitorizare, potrivit cerințelor și condițiilor de instalare indicate de Fundația „Eta2u”; 
· Reprezentanții municipalității vor propune noi locații pentru stațiile de monitorizarea, în situația în care cele actuale nu îndeplinesc toate condițiile tehnice necesare, ori soluțiile tehnice presupun alocarea de  resurse financiare mult prea mari pentru una sau ambele părți semnatare;
· Realizarea evaluării și întocmirea devizului de lucrări și servicii pentru montarea stațiilor de monitorizare și racordarea acestora la rețeaua de alimentare cu energie;
· Alocarea de personal din cadrul compartimentelor de specialitate din aparatul de specialitate al primarului și alocarea de resurse financiare corespunzătoare pentru montarea stațiilor de monitorizare a calității aerului care fac parte din serviciul propus, potrivit instrucțiunilor de instalare pentru stațiile de monitorizare care sunt prezentate în Anexa 1, care face parte integrantă din prezentul acord;
· Preluarea ȋn custodie a stațiilor  de monitorizare ȋn vederea asigurǎrii avizelor necesare instalǎrii lor;
· Instalarea, montarea stațiilor de monitorizare și racordarea la rețeaua electrică se va realiza prin grija municipalității prin prestatorii de servicii cu care există încheiate contracte, în prezența și cu suportul acordat de specialiștii desemnați din cadrul Fundației „Eta2u”; 

· Îndeplinirea obligațiilor de diligență pentru asigurarea securității fizice a stațiilor de monitorizare. În acest sens, se va solicita Direcției Poliția Locală Timișoara să își aducă aportul pentru  asigurarea siguranței acestor stații.
Durata de derulare a proiectului: 
Durata acordului de cooperare  este  propus a fi de 12 luni calendaristice, de la data instalării și validării funcționale a serviciului de monitorizare. La încheierea perioadei de 12 luni, părțile vor agrea termenele și condițiile prin care acordul de cooperare se poate prelungi, de comun acord.
În această perioadă,  propunem ca grupul de monitorizare să organizeze întâlniri lunare sau ori de câte ori este nevoie pentru analizarea rezultatelor și elaborarea unui raport cu privire la calitatea aerului, în vederea informării Consiliului Local al Municipiului Timișoara, Agenției pentru Protecția Mediului Timiș și Gărzii Naționale de Mediu – Comisariatul Județean Timiș, precum și cetățenilor interesați.
Acești senzori trebuie să fie amplasați în spații sigure, amplasamentul să aibă posibilitatea de a avea acces la rețeaua de alimentare cu energie electrică. În urma analizării posibilităților de montare și alimentare cu energie, s-a conturat ideea că cele mai bune amplasamente ar fi cele oferite de rețeaua de semaforizare a traficului rutier, respectiv stâlpii de iluminat public din proximitatea intersecției.
Astfel, punctele  de monitorizare propuse  în care se vor amplasa senzorii și care vor forma rețeaua de monitorizare a calității aerului vizează în principal intersecțiile semaforizate, după cum urmează: 

1. Calea Șagului –  în zona intersecției cu strada Ana Ipătescu (posibilitate de comparație cu Stația TM2 a Rețelei Naționale de Monitorizare a Calității Aerului - RNMCA);

2. B-dul Liviu Rebreanu – în zona intersecției cu strada Constantin Brâncoveanu;

3. Strada Surorile Martir Caceu – în zona intersecției cu strada Ripensia;

4. B-dul Take Ionescu – în zona intersecției cu strada Mihail Kogălniceanu;

5. Calea Aradului – în zona intersecției cu strada Miresei;

6. Calea Aradului – în zona intersecției cu strada Liege  (posibilitate de comparație cu Stația TM5 a Rețelei Naționale de Monitorizare a Calității Aerului - RNMCA);

7. Strada Gheorghe Lazăr – în zona intersecției cu Calea Circumvalațiunii;

8. B-dul Cetății – în zona intersecției cu strada Cloșca;

9. Pasajul Jiul;

10. Strada Budai Deleanu – în zona intersecției strada Iuliu Maniu;

11. B-dul Vasile Pârvan – în zona  Piaței Leonardo da Vinci;

12. Strada Divizia 9 Cavalerie – în zona intersecției intersecție cu strada Sever Bocu;

13. Intersecție AEM – Calea Buziașului (posibilitate comparație cu Stația TM4 a Rețelei Naționale de Monitorizare a Calității Aerului - RNMCA);

14. Strada Ion Mihalache – în zona intersecției cu strada Andrei Șaguna;

15. Strada Gării, în zona intrării ELBA;

16. Strada Aristide Demetriade – în zona intersecției cu strada Frigului (Zona Continental); 

Estimăm că, pe parcursul implementării activităților acordului, rețeaua de monitoriare va putea fi extinsă prin participarea voluntară a cetățenilor sau a grupurilor publice sau private interesate de parametri de calitate a aerului. 
Bugetul necesar implementării acordului de cooperare:
Fundația „Eta2u” va asigura cheltuielile cu privire la alocarea sonzorilor electronici – care vor fi și vor rămâne proprietatea fundației și a funcționării întregii rețele, respectiv a serviciului de monitorizare, potrivit propunerii de colaborare.
Estimarea serviciilor de montare a senzorilor electronici și de racordare la rețeaua de energie electrică va fi realizată de către personalul tehnic din cadrul compartimentor de specialitate din cadrul  Direcției Generale Drumuri, Poduri, Parcaje și Rețele de Utilități, în termen de maxim 15 zile de la data încheierii acordului, prin realizarea unui deviz estimativ, urmând să se procedeze la întocmirea documentelor necesare includerii sumelor în bugetul local al Municipiului Timișoara pe anul 2021.
În conformitate cu prevederile art.129 alin. (2), lit. e) și alin.9 lit. (a) din Ordonanța de Urgență a Guvernului nr.57/2019 privind Codul administrativ, consiliul local are inițiativă și hotărăște, în condițiile legii, în toate problemele de interes local, cu excepția celor care sunt date prin lege în competența altor autorități ale administrației publice locale sau centrale, în cazul în speță cooperarea interinstituțională pe plan intern, local. În aceste condiții, consiliul local hotărăște, în condițiile legii, cooperarea cu o persoană juridică română – Fundația „Eta2u”, în vederea finanțării și realizării în comun a unui proiect de mediu, de interes public local.
Având în vedere prevederile legale expuse în prezentul raport precum și prezentarea aspectelor legate de starea de fapt și oportunitatea privind încheierea acestui acord de cooperare,
PROPUNEM:
1. Aprobarea  încheierii unui acord de cooperare între Municipiul Timișoara și Fundația „Eta2u” – conform Anexei 1 care face parte integrantă din prezentul proiect de hotărâre.  

2. Aprobarea împuternicirii Domnului Dominic - Samuel FRITZ în calitate de Primar al Municipiului Timişoara în vederea semnării acordului de cooperare; 
În concluzie, 

Direcția de Mediu din cadrul aparatului de specialitate al Primarului Municipiului Timișoara opinează că proiectul este oportun și se impune promovarea și supunerea spre aprobarea Consiliului Local al Municipiului Timișoara a documentelor privind aprobarea încheierii unui acord de cooperare între Municipiul Timișoara și Fundația „Eta2u”, în forma prezentată în anexă, aceste documente îndeplinind condițiile pentru a fi supuse dezbaterii și aprobării plenului consiliului local.
DIRECTOR  EXECUTIV  DIRECŢIA DE MEDIU,

Adrian – Amedeo BERE – SEMEREDI
ȘEF SERVICIU REGLEMENTARE, MONITORIZARE,

PROTECȚIE ȘI AMELIORARE MEDIU,
Alexandru GHIULAI
CONSILIER,  



 CONSILIER,
Iudit BERE – SEMEREDI 

